**Ideju konkurss „Piešķir interaktivitāti periodika.lv!”**

10.maijā plkst. 15.00 Kr. Valdemāra ielā 21, Rīgas IT Demo Centrā, Rīgā Latvijas Nacionālā bibliotēka (LNB) sadarbībā ar Latvijas IT Klasteri un SIA "Datakom" radošās nedēļas "Radi! Latvija 2013" turpinājumā organizē ideju konkursu Latvijas Nacionālās bibliotēkas digitālās periodikas portāla attīstībai: **„Piešķir interaktivitāti periodika.lv!”**

**Dienas kārtībā** – iepazīstinām komandas ar periodika.lv un tās tehnisko arhitektūru, komandu jautājumi un diskusija par periodika.lv, kam seko ideju radīšanas *brainstorms* katras komandas ietvaros. Vakarā ideju prezentēšana, vērtēšana un apbalvošana.

Uzvarētāju komanda saņems dāvanu no mobilo sakaru operatora Ls 200 vērtībā un iespēju savu ideju attīstīt tālāk, lai pierādītu tās realizāciju darbībā.

**Mūsu mērķis** - veicināt portāla attīstību. Šis konkurss ir veidots, lai kopīgiem spēkiem iedzīvinātu un padarītu interaktīvāku digitālās periodikas kolekciju periodika.lv. Konkursa uzdevums ir individuāli vai komandā sagatavot atraktīvu un dzīvotspējīgu ideju periodika.lv datu izmantošanai vai satura kvalitātes uzlabošanai. No konkursa dalībniekiem sagaidām prezentāciju (5 min.) par radīto ideju.

Ideju vērtēšanas kritēriji: dzīvotspēja, atraktivitāte, biznesa potenciāls, oriģinalitāte.

Dalībniekus lūdzam reģistrēties konkursam līdz 09.maijam, rakstot uz kristine.lele@itbaltic.com.

***Periodika.lv*** *ir viens no visvairāk izmantotajiem LNB digitālās bibliotēkas resursiem un tas sniedz lielisku iespēju ceļot Latvijas vēsturē ideoloģiski atšķirīgos periodos. Portālā iekļauti aptuveni 1000 dažādu nosaukumu laikraksti un žurnāli – vairāk nekā 2,5 miljoni lappušu – gan Latvijas, gan trimdā izdotā periodika. Tie ir izdevumi, kas bibliotēkā ir visvairāk pieprasīti vai arī ir ļoti sliktā stāvoklī, tāpēc digitalizēti, lai tos saglabātu nākamajām paaudzēm. Digitalizētās periodikas apjoms ne tikai skaitliski, bet arī saturiski ir daudzveidīgs ­– tas var būt pamats dažādiem radošiem risinājumiem, pielāgojot  to cilvēku interesēm un mūsdienu tehnoloģiju iespējām.*

*Visiem digitalizētajiem periodikas izdevumiem ir veikts automātiskais teksta atpazīšanas process. Digitalizācijas tehniskās iespējas ļāvušas nodrošināt 80% tekstu atpazīstamību, tāpēc  procesā ieguldīts arī darbs, pa vienai labojot rakstu virsrakstu un attēlu parakstu kļūdas. Taču milzīgā tekstu apjoma dēļ ar esošajiem bibliotēkas resursiem manuāla kļūdu labošana prasīs daudzus gadus, savukārt digitalizēto objektu apjoms tikai pieaugs.*

***Fakti par periodika.lv***

*Digitalizētais apjoms:*

* *~1000 laikrakstu komplekti = ~2.5 milj. lpp. = >10 milj. rakstu*
* *~7000 grāmatas = ~1.5 milj. lpp.*

*Aptvertais laika periods:*

* *Laikrakstiem: 18. gs. vidus – 2011. g.*
* *Grāmatām: 19. gs. sākums – 2000-ie gadi*

*Valodas:*

* *Pamatā (>90%): latviešu, krievu, vācu*
* *Papildus: angļu, franču, lībiešu, igauņu, u.c.*